หุ้นปิดบวก 10.68 จุด แรงซื้อกลุ่มพลังงาน-แบงก์หนุน
หุ้นไทย วันที่ 22 ต.ค.62 ดัชนีปิดตลาดที่ระดับ 1,631.46 จุด เพิ่มขึ้น 10.68 จุด (+0.66%) มูลค่าการซื้อขาย 38,840.69 ล้านบาท
22 ต.ค. 2562

หุ้นไทย วันที่ 22 ต.ค.62 ดัชนีปิดตลาดที่ระดับ 1,631.46 จุด เพิ่มขึ้น 10.68 จุด (+0.66%) มูลค่าการซื้อขาย 38,840.69 ล้านบาท 
นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ดัชนีตลาดหุ้นไทยปรับตัวขึ้นได้ค่อนข้างดี หลังวันก่อนหน้าปรับตัวลงค่อนข้างแรง จากความกังวลการส่งออกของไทยที่ชะลอตัว โดยมีแรงซื้อหุ้นกลุ่มพลังงาน โดยเฉพาะกลุ่มไฟฟ้าเข้ามาผลักดันตลาด รวมถึงเริ่มมีแรงซื้อหุ้นกลุ่มธนาคารพาณิชย์เข้ามาด้วย หลังจากราคาปรับลดลงจนเริ่มกลับมาน่าสนใจอีกครั้ง ประกอบกับนักลงทุนก็รับรู้ปัจจัยลบของกลุ่มธนาคารพาณิชย์ไปบ้างแล้ว ทำให้เริ่มเห็นราคาหุ้นกลุ่มนี้จะค่อยๆ ฟื้นตัวขึ้น
อย่างไรก็ตาม ยังคงต้องติดตามการประกาศผลประกอบการไตรมาส 3/62 ของบริษัทจดทะเบียนที่จะทยอยออกมาในช่วงนี้ว่าจะเป็นอย่างไรบ้าง โดยเฉพาะในกลุ่มปิโตรเคมีที่อาจจะมีการปรับประมาณการกำไรลงอีก และอาจจะส่งผลต่อการเคลื่อนไหวของดัชนีหุ้นไทยให้มีความผันผวนได้
สำหรับปัจจัยภายนอกประเทศนับว่าค่อนข้างดี โดยกรณีการแยกตัวของอังกฤษออกจากการเป็นสมาชิกสหภาพยุโรป (เบร็กซิต) นั้น ตลาดเชื่อว่าจะไม่ออกโดยไร้ข้อตกลง ขณะที่สงครามทางการค้าระหว่างประเทศจีน และสหรัฐ เริ่มมีทิศทางที่ดีขึ้น
แนวโน้มหุ้นไทย วันที่ 24 ต.ค. โดยนายกิจพล คาดว่าดัชนีมีโอกาสขึ้นทดสอบแนวต้านใหม่ต่อเนื่อง โดยให้แนวต้านที่ 1,635 จุด และ 1,650 จุด ส่วนแนวรับอยู่ที่ 1,620 จุด
5 หลักทรัพย์ ที่มีมูลค่าการซื้อขายสูงสุด 
GPSC มูลค่าการซื้อขาย 3,240.25 ล้านบาท ปิดที่ 92.25 บาท เพิ่มขึ้น 5.25 บาท
AWC มูลค่าการซื้อขาย 1,478.49 ล้านบาท ปิดที่ 6.25 บาท เพิ่มขึ้น 0.10 บาท
GULF มูลค่าการซื้อขาย 1,361.39 ล้านบาท ปิดที่ 177.00 บาท เพิ่มขึ้น 5.00 บาท
CPALL มูลค่าการซื้อขาย 1,129.03 ล้านบาท ปิดที่ 81.75 บาท ราคาไม่เปลี่ยนแปลง
BGRIM มูลค่าการซื้อขาย 857.06 ล้านบาท ปิดที่ 51.00 บาท เพิ่มขึ้น 2.25 บาท